
1. Relaţiile NATO-Rusia în noul mediu de securitate

  

De la crearea Alianţei Nord-Atlantice, în 1949, rolul său a evoluat în mod considerabil, mai ales, după încheierea Războiului Rece, când s-a schimbat radical situaţia militară şi politică din Europa. Reducerea pericolului ameninţării unei confruntări militare directe a deschis ample posibilităţi în abordarea problemei securităţii europene într-o manieră novatoare şi pozitivă. În noul context strategic, Alianţa a reuşit o definire mai largă a securităţii şi a lansat o vastă strategie de parteneriat şi cooperare în întregul spaţiu euro-atlantic. În noul mediu de securitate, NATO a urmat un proces continuu de adaptare internă şi externă, care i-a permis o funcţionare mai eficientă şi flexibilă în vederea abordării noilor provocări legate de conflicte naţionale, violenţă etnică, catastrofe naturale şi, mai ales, de terorismul internaţional. Sfârşitul Războiului Rece a determinat restructurări profunde ale Alianţei, din punct de vedere politic şi militar, care au condus la crearea unor noi structuri de cooperare în domeniul securităţii, împreună cu ţări care nu sunt membre NATO şi cu alte organizaţii internaţionale, cu rol în îndeplinirea unor misiuni de menţinere a păcii şi de gestionare a crizelor.

Rolul fundamental al NATO se exercită în cadrul unor activităţi specifice axate în principal, pe trei dimensiuni:

· cooperarea între ţările membre ale Alianţei în domeniul securităţii; 

· cooperarea Alianţei în domeniul politic şi al apărării cu ţările partenere; 

· desfăşurarea unor planuri de acţiune cu caracter civil, de urgenţă.

În legătură cu dezvoltarea celei de-a doua dimensiuni a activităţii NATO, Alianţa a stabilit cadrul de colaborare strânsă cu ţări care nu sunt membre NATO prin înfiinţarea unor organisme, cum ar fi: Consiliul Parteneriatului Euro-Atlantic (CPEA), iniţiativa Parteneriatului pentru Pace (PPP), Consiliul Comun Permanent NATO-Rusia, Comisia NATO-Ucraina şi Dialogul Mediteranean. Toate aceste organisme au permis dezvoltarea unor relaţii bilaterale şi multilateriale între NATO şi celelalte ţări nemembre, care să satisfacă nevoile de securitate ale partenerilor, contribuind astfel la securitatea zonei euro-atlantice în ansamblul ei. 

Încă din anul 1990, NATO a promovat, în zona euro-atlantică, parteneriatul şi cooperarea cu ţările din Europa Centrală şi de Est şi cu fostele republici sovietice. O atenţie deosebită a fost acordată dezvoltării cooperării cu Rusia, partener indispensabil în realizarea sistemului european global de securitate. Membru fondator al Consiliului de Cooperare Nord-Atlantic încă din 1991, Rusia a aderat la Parteneriatul pentru Pace în anul 1994. Preocupările NATO pentru dezvoltarea unor relaţii de cooperare cu Rusia, radical diferite de cele avute până atunci, au devenit mai evidente în anul 1996, acestea materializându-se, ulterior, prin semnarea, la Paris, la 27 mai 1997 a Actului fondator referitor la relaţiile, cooperarea şi securitatea mutuală între NATO şi Federaţia Rusă. Acest document a oferit o bază nouă şi reală pentru un parteneriat puternic şi durabil între cele două părţi, în scopul de a construi împreună o pace durabilă şi deschisă tuturor, în regiunea euro-atlantică. Semnarea Actului fondator a fost urmată de crearea Consiliului Comun Permanent NATO-Rusia, un organism de cooperare în cadrul căruia NATO şi Rusia s-au consultat periodic asupra unor probleme politice şi de securitate privind menţinerea păcii, securitatea nucleară, conversia industriei de apărare, controlul armamentului şi protecţia mediului înconjurător.

În noul context internaţional, ţările membre NATO au apreciat că securitatea în Europa nu poate fi pe deplin asigurată fără participarea Rusiei, fără crearea unui cadru de încredere şi cooperare în care problemele de securitate să fie abordate împreună. 

Evenimentele tragice din 11 septembrie 2001 au pus în evidenţă necesitatea ca NATO să desfăşoare o acţiune globală şi coordonată pentru a răspunde ameninţărilor globale, legate de terorismul internaţional. Astfel, cu prilejul reuniunii extraordinare desfăşurate la 12 septembrie 2001, Consiliului Comun Permanent NATO-Rusia a exprimat voinţa comună a membrilor săi de a lupta împreună contra terorismului. Ulterior, la 3 octombrie 2001, preşedintele rus, Vladimir Putin, şi secretarul general NATO, lordul George Robertson, s-au întâlnit la Bruxelles pentru a examina posibilităţile intensificării cooperării dintre Rusia şi NATO.

La întâlnirea de la Bruxelles din 7 decembrie 2001, organizată la nivelul Consiliului Comun Permanent NATO-Rusia, s-a lansat iniţiativa creării unui nou consiliu şi a unui nou parteneriat care să definească şi să caute noi căi de exploatare a posibilităţilor de acţiune comună. 

Consiliul Nord-Atlantic, reunit la Reykjavik la 14 mai 2002, a pus în discuţie formula în care se va concretiza noua relaţie între NATO şi Rusia. Cu acest prilej a fost aprobată semnarea unei Declaraţii comune, elaborată pe baza principiilor menţionate în Actul fondator, care să stabilească mecanismele de consultare în vederea obţinerii unui consens asupra unor probleme de importanţă majoră, pentru dezvoltarea cooperării, luarea unor decizii în comun şi desfăşurarea unor acţiuni comune.

În scopul semnării acestei Declaraţii comune şi pentru a marca împlinirea a 5 ani de când Rusia şi ţările membre NATO au semnat Actul fondator referitor la relaţiile, cooperarea şi securitatea mutuală dintre NATO şi Federaţia Rusă, la 28 mai 2002, a fost organizat summit-ul de la Roma, la nivel de şefi de stat şi de guvern din statele membre NATO şi Federaţia Rusă. 

 

 

2. Actul fondator - baza elaborării Declaraţiei Comune NATO - Rusia 

(Roma – 28 mai 2002)

 

 

Actul fondator referitor la relaţiile, cooperarea şi securitatea mutuală între NATO şi Federaţia Rusă, semnat la 27 mai 1997, a reprezentat un angajament, luat la cel mai înalt nivel politic, în scopul de a construi împreună o pace durabilă în zona euro-atlantică, pe baza principiilor democraţiei şi securităţii colective. Conform acestui document, NATO şi Federaţia Rusă declarau oficial că nu se mai consideră adversare, încheind astfel etapa confruntării şi rivalităţilor dintre cele două părţi. În acest mod se deschidea calea cooperării şi încrederii reciproce, a angajamentului comun de a construi o Europă stabilă, pacifistă şi fără diviziuni, o Europă liberă, de care să beneficieze toate popoarele ei. Acest angajament politic a pus bazele unei relaţii fundamentale noi între NATO şi Rusia, întemeiate pe interes comun, reciprocitate şi transparenţă, pe un parteneriat puternic, stabil şi durabil.

Actul fondator defineşte obiectivele şi mecanismele de consultare, cooperare, decizie şi acţiune comună care să constituie esenţa relaţiilor mutuale dintre NATO şi Rusia. În document e apreciază că NATO, care a suferit o transformare istorică, după anul 1989, a elaborat o doctrină strategică care ţine cont de noul mediu de securitate. Conform Tratatului de la Washington, NATO şi-a întărit continuu funcţiile sale politice şi şi-a asumat sarcina de a desfăşura noi operaţiuni de menţinere a păcii şi de gestionare a crizelor în colaborare cu ONU şi OSCE. De asemenea, NATO s-a angajat în elaborarea şi consolidarea identităţii europene de securitate şi apărare în cadrul Alianţei, dezvoltând Parteneriatul pentru Pace.

De cealaltă parte, se apreciază că Rusia a urmat calea edificării unei societăţi democratice, realizând profunde transformări politice şi economice. Federaţia Rusă a elaborat propriul său concept de securitate naţională şi propria doctrină militară, prin care a încercat să se adapteze schimbărilor intervenite în domeniul securităţii. În document se menţionează că Federaţia Rusă a procedat, de asemenea, la reducerea forţelor sale armate şi la retragerea acestora din ţările Europei Centrale şi de Est şi din regiunea ţărilor Baltice.

Actul fondator precizează că relaţiile dintre NATO şi Rusia se vor întemeia pe principiile:

· recunoaşterii rolului esenţial al democraţiei, pluralismului politic, al respectării drepturilor omului şi libertăţilor civile şi al principiilor economiei de piaţă;

· renunţării la ameninţarea cu forţa şi folosirea forţei, recunoscând faptul că oricărui stat trebuie să i se respecte suveranitatea, integritatea teritorială şi independenţa politică - conform Cartei ONU şi Actului final de la Helsinki;

· transparenţei mutuale în formularea şi aplicarea politicii de apărare şi doctrinei militare;

· prevenirii conflictelor şi reglementării diferendelor prin mijloace paşnice, conform principiilor recunoscute de ONU şi OSCE;

· susţinerii unor operaţiuni de menţinere a păcii sub autoritatea Consiliului de securitate al ONU sau sub coordonarea OSCE.

Totodată, Actul fondator prevedea crearea unui Consiliu Comun Permanent NATO-Rusia - cadru de consultare şi cooperare între NATO şi Rusia, care avea drept obiectiv instaurarea unui climat de încredere reciprocă, elaborarea şi desfăşurarea unui program de activităţi comune în domeniul securităţii. În document se preciza că NATO şi Rusia se vor informa reciproc despre problemele de securitate cu care se confruntă şi măsurile care se preconizează a fi luate pentru rezolvarea acestora. Prin prevederile Actului fondator, nici NATO, nici Rusia nu aveau drept de veto asupra acţiunilor celeilalte părţi, ceea ce permitea ca fiecare parte să desfăşoare acţiuni independente.

Actul fondator stabilea, de asemenea, în capitolul al treilea, domeniile de cooperare şi consultare de interes comun, privind:

· securitatea şi stabilitatea în regiunea euro-atlantică;

· rezolvarea eventualelor crize, prevenirea conflictelor şi diplomaţia prevenitivă;

· acţiunile şi misiunile comune de menţinere a păcii;

· participarea în cadrul Consiliului Parteneriatului Euro-Atlantic şi Parteneriatului pentru Pace;

· schimbul de informaţii şi consultaţii referitoare la strategia de apărare şi la doctrinele militare;

· controlul armamentului, problemele de securitate nucleară;

· ameliorarea securităţii circulaţiei aeriene la scară regională;

· asigurarea transparenţei referitoare la mărimea şi rolul forţelor militare convenţionale;

· cooperarea între instituţiile militare;

· conversia industriilor de apărare;

· proiectele de cooperare pe probleme economice, de mediu şi ştiinţifice legate de apărare;

· activităţi şi exerciţii în domeniul pregătirii civile pentru situaţii de urgenţă şi ajutor în caz de catastrofă;

· lupta împotriva terorismului şi a traficului de stupefiante;

· înţelegerea de către opinia publică a evoluţiei relaţiilor dintre NATO şi Rusia prin constituirea unui Centru de documentare sau a unui Birou de informare al Alianţei la Moscova.

În capitolul referitor la problemele politico-militare se abordau teme referitoare la armele nucleare, depozitele nucleare, adaptarea Tratatului asupra forţelor armate convenţionale în Europa (FCE) la noile exigenţe de securitate comună, cooperarea instituţiilor militare, etc.

În perioada ce a urmat semnării Actului fondator, s-au constituit Misiunea Rusiei pe lângă NATO, înfiinţată la 18 martie 1998 şi Biroul de informare NATO de la Moscova, inaugurat la 20 februarie 2001.

La 27 mai 2002, s-a înfiinţat Misiunea de legătură militară care urmează să asigure cooperarea militară dintre autorităţile militare NATO şi Ministerul Rus al Apărării. NATO şi Rusia au acţionat în mod concret pentru instaurarea securităţii şi stabilităţii în zona Balcanilor, au desfăşurat diverse acţiuni comune (exerciţii militare, seminarii). În Bosnia-Herţegovina, forţele ruseşti de menţinere a păcii au participat la Forţele de stabilizare (SFOR), răspunzând de zone vaste în care au patrulat şi au efectuat controale permanente. Ele au participat, de asemenea, la reconstrucţia şi la îndeplinirea unor misiuni umanitare în regiune. Dincolo de divergenţele apărute în războiul din Kosovo, în 1999, Rusia a jucat un rol diplomatic major pentru încetarea conflictului în zonă şi trupele ruseşti au participat la forţa de pace KFOR. 

 

  

3. Reuniunea de la Roma - o nouă ETAPĂ a relaţiilor NATO-Rusia

 

3.1. Declaraţia comună “Relaţiile NATO-Rusia – o calitate nouă”

Şefii de stat şi de guvern din cele 19 state membre NATO şi preşedintele rus, Vladimir Putin, s-au întâlnit pe data de 28 mai 2002, la baza militară de la Practica di Mare, în apropiere de Roma, pentru a semna Declaraţia comună care pune bazele unor relaţii noi între NATO şi Rusia.

Declaraţia, intitulată "Relaţiile NATO-Rusia - o calitate nouă", afirmă că, la începutul secolului al XXI-lea, trăim într-o lume nouă, caracterizată de interdependenţe, de ameninţări şi provocări noi, fără precedent, care impun răspunsuri unitare adecvate. În acest context, NATO şi Federaţia Rusă au decis să deschidă un nou capitol al relaţiilor lor, în domenii de interes comun. Pe baza Actului fondator şi a iniţiativei lansate pe 7 decembrie 2001, s-a decis crearea Consiliului NATO-Rusia. Consiliul – care înlocuieşte Consiliul Comun Permanent – va constitui un mecanism de consultare, de stabilire a consensului, de cooperare, decizie şi acţiune comună pentru toată gama de probleme referitoare la securitatea euro-atlantică. Consiliul va reprezenta cadrul şi structura de îmbunătăţire a relaţiilor dintre NATO şi Rusia, va aplica principiul consensului şi va funcţiona pe baza unui dialog politic constant pe problemele securităţii.

Noul Consiliu va fi prezidat de Secretarul general al NATO şi se va reuni la nivel de miniştri de externe şi ai apărării, de două ori pe an, iar la nivel de şefi de stat şi de guverne, de câte ori va fi nevoie. Reuniunile Consiliului NATO-Rusia, la nivel de ambasadori, se vor desfăşura cel puţin o dată pe lună, iar întruniri mai dese vor putea avea loc în funcţie de necesităţi. Pentru pregătirea reuniunilor Consiliului se va înfiinţa un Comitet pregătitor, la nivelul Comitetului politic al NATO. Acest Comitet pregătitor se va reuni de două ori pe lună sau mai frecvent, în funcţie de problemele puse în discuţie. Consiliul va putea constitui comitete sau grupuri de lucru pe subiecte şi domenii ale cooperării. Sub auspiciile Consiliului NATO-Rusia se vor desfăşura reuniuni ale reprezentanţilor militari şi ale şefilor de stat major.

Consiliul se va ocupa de toate domeniile de interes comun prevăzute în capitolul trei al Actului fondator – menţionate anterior –, la care se pot adăuga şi alte domenii stabilite prin acord mutual. Domeniile în care va acţiona Consiliul şi în care se vor lua decizii comune se referă la:

· lupta împotriva terorismului (evaluarea comună a ameninţării teroriste, a ameninţărilor specifice, etc.);

· gestionarea crizelor (schimburi de opinii şi informaţii asupra operaţiunilor de menţinerea păcii, promovarea interoperabilităţii);

· controlul armamentului şi neproliferarea armelor de distrugere în masă, a armelor chimice şi biologice; 

· măsurile de încredere şi de securitate pentru asigurarea stabilităţii în regiunea euro-atlantică (reafirmarea adeziunii la Tratatul asupra Forţelor convenţionale în Europa - elementul central al securităţii europene);

· apărarea antirachetă (evaluarea interoperabilităţii sistemelor de apărare antirachetă şi organizarea de exerciţii şi antrenamente comune);

· căutarea şi salvarea pe mare;

· cooperarea militară şi reforma apărării (realizarea unor antrenamente şi exerciţii în comun, chiar a unor centre comune de antrenamente militare);

· planurile civile pentru urgenţe;

· noile ameninţări şi provocări caracteristice societăţii moderne.

   

2. Opinii ale unor lideri politici referitoare la semnificaţia reuniunii de la Roma

  

Crearea noului Consiliu NATO-Rusia a fost apreciată de către majoritatea politicienilor, comentatorilor politici şi opinia publică internaţională ca un moment de importanţă istorică prin care s-a încheiat definitiv perioada Războiului Rece.

Preşedintele american, George W. Bush, în discursul său rostit la reuniunea de la Roma, a calificat acordul semnat drept ”eveniment istoric ce permite depăşirea perioadei de 50 de ani de Război Rece şi a ultimului deceniu de nesiguranţă după căderea URSS”. Preşedintele american a apreciat că “acest parteneriat va conduce către un obiectiv şi mai ambiţios: o Europă complet unită, liberă şi pacifistă”. Ampla coaliţie globală, solidă şi de durată împotriva terorismului "va trebui să apere nu numai America sau Europa, ci chiar bazele civilizaţiei" – a precizat preşedintele american.

La rândul său, Secretarul general al NATO, George Robertson, a subliniat că, la începutul noului mileniu, provocări şi ameninţări fără precedent au impus crearea unui mecanism eficient şi flexibil pentru analiza, deciza şi acţiunea comună în vederea asigurării securităţii globale în zona euro-atlantică. "Trebuie să câştigăm împreună" – a afirmat acesta, precizând că noile relaţii corespund în egală măsură intereselor NATO şi Rusiei. Lordul George Robertson a apreciat, într-un interviu acordat imediat după încheierea reuniunii, că noutatea Consiliului constă în aceea că va permite Rusiei să-şi facă auzită vocea încă de la începutul discutării problemelor, înainte ca deciziile să fie adoptate. Potrivit afirmaţiilor lui George Robertson, noul Consiliu va permite, de asemenea, extinderea colaborării NATO-Rusia la toate nivelurile structurilor militare şi civile, fără să se limiteze numai la relaţiile dintre preşedinţi şi miniştri. Totodată, Secretarul general al NATO sublinia, în discursul său la reuniunea de la Roma, că noul Consiliu NATO-Rusia va contribui la crearea unei noi arhitecturi a securităţii globale, în care noua alianţă a statelor democratice, numită "Casa libertăţilor" sau "Comunitatea naţiunilor libere", care se va întinde de la Vancouver la Vladivostok, va avea un rol fundamental, va deveni pilon al noii ordini internaţionale.

Preşedintele rus, Vladimir Putin, a afirmat, în cadrul reuniunii, că noul Consiliu NATO-Rusia nu este numai o declaraţie de intenţie, ci se înscrie în logica acţiunilor comune şi este “un efort constructiv”, “începutul unui nou parteneriat menit a apăra interesele comune”. Vladimir Putin a subliniat, de asemenea, că “nu există alternativă la colaborarea dintre NATO şi Rusia”, mai ales în contextul ameninţării teribile pe care o reprezintă terorismul.

Consiliul NATO-Rusia reprezintă un pas istoric spre integrarea Rusiei în Europa, fiind considerat un nou organism de securitate paneuropeană. Comisarul european pentru relaţii externe, Chris Patten, a apreciat, cu prilejul reuniunii UE-Rusia, desfăşurată la a Moscova, în 29 mai 2002, că “Rusia face parte de acum înainte din sistemul de securitate colectivă”. 

În cadrul procesului de deschidere şi integrare a politicii mondiale, summit-ul NATO de la Roma a conferit un nou statut global Rusiei, care a devenit partener cu drepturi egale în noul Consiliu NATO-Rusia. Prin semnarea Declaraţiei de la Roma, procesul de reconciliere dintre Est şi Vest a dobândit o formă politică oficială, cu o misiune strategică deosebită: garantarea securităţii colective. 

